ESODO (1;2:1-10)
Letôr: Annalisa Iob
Esodo
LIBERAZION DAL EGJIT
ISRAEL IN EGJIT
11Ve chi i nons dai israelits che a son lâts jù in Egjit cun Jacop; a son lâts jù ognidun cu la sô int: 2Ruben, Simeon, Levi e Gjude, 3Issacar, Zabulon e Beniamin, 4Dan e Neftali, Gad e Aser. 5La gjernazie di Jacop a jerin in dut setante personis. Josef, invezit, al jere za in Egjit.
6Po Josef al murì e, compagn di lui, ducj i siei fradis e dute chê gjenerazion. 7I israelits a cresserin e si multiplicarin, si slargjarin di numar e di fuarce, fint a jemplâ dute la tiere dal Egjit.
Scalvitût dai ebreus
8In Egjit al montà sù un gnûf re, che nol veve cognossût Josef. 9I disè al so popul: “Cjalait chi la gjernazie dai ebreus: a son plui di nô e ancje plui fuarts. 10Dai, fasìn ce che al covente par inibîur di cressi ancjemò, senò, in câs di vuere, a laressin a fâ grum cui nestris nemîs. A combataressin cuintri di nô par podê, dopo, scjampâ”. 11Alore i meterin a Israel sorestants che ju tibiavin fasintiur fâ lis voris plui duris. E cussì al fasè sù pal faraon lis citâts-dipuesit di Pitom e Ramses. 12Ma plui si ur faseve la vite impussibil e plui il popul si multiplicave e al cresseve di numar: a scomençarin a cjapâ pôre dai israelits. 13I egjizians a oblearin i ebreus a lavorâ 14e ur faserin fâ vitis di no crodi cu lis piês voris: preparâ l’argile, fâ il stamp dai modons, dibot dutis lis voris dai cjamps, ogni sorte di voris che ju obleavin metintiur il pît sul cuel.
15Il re dal Egjit ur disè a lis comaris des feminis dai ebreus, che a vevin non une Sifre e chê altre Pue: 16“Cuant che lis feminis dai ebreus si poiaran par parturî, cjalait ben lis dôs pieris. Se al è un mascjo, copaitlu; se e je une frute, lassaitle in vite”. 17Ma lis comaris a vevin timôr di Diu e no faserin ce che ur veve ordenât il faraon e a lassarin in vite ancje i mascjos. 18Il re dal Egjit lis mandà a clamâ e ur disè: “Parcè vêso fat cussì e lassât in vite i mascjos?”. 19I rispuinderin al faraon: “Lis feminis dai ebreus no son compagnis di chês dai egjizians: a son plui in podê. Prime ancjemò ch’e rivi la comari, lôr si son biel distrigadis”. 20Diu ur dè furtune a lis comaris; rivuart al popul, al deventà un furmiâr di int e fuart di fâ pôre. 21Midiant che lis comaris a vevin vût timôr di Diu, ur dè une gjernazie ancje a lôr.
22Alore il faraon i dè chest ordin a dut il so popul: “Ogni mascjo che al nassarà butaitlu tal flum; però sparagnait lis frutis”.
Al nas Mosè
21Un om de cjase di Levi al veve cjolte une fie di Levi. 2Chê e cjapà sù e i parturì un canai. Viodint che al jere masse biel, lu tignì platât par trê mês. 3Midiant che no rivave plui a fâle francje, e preparà une ceste di papîr, le smaltà di catram e di pês, e poà dentri il frut e le metè framieç dai vencjârs sul ôr dal flum. 4La sûr dal frut si metè a paissâ un pôc plui in là, par viodi cemût ch’e leve a finîle. 5La fie dal faraon e lè jù tal flum a rinfrescjâsi intant che lis sôs siervis a cjaminavin sù e jù sul or dal flum. E viodè la ceste framieç dai vencjârs e e mandà la sô sierve a regonâle. 6Le daviergè e e viodè il canai: al jere un frutin che al blecave. I fasè dûl e e disè: “Al è un frut ebreu!”. 7Alore la sûr dal frut i disè a la fie dal faraon: “Vûstu che o ledi a cirîti une bae framieç des feminis dai ebreus, che i dedi di tete a di chest frut?”. 8“Va!” i rispuindè la fie dal faraon. Alore la fantate e lè a cirî la mari dal frut. 9I disè la fie dal faraon: “Puarte vie chest canai e dai di tete. Ti fasarai la pae jo in persone”. 10Cuant che il frut al fo dispatussât, jê jal tornà a puartâ a la fie dal faraon, che lu tignì come che al fos stât so e i metè non Mosè, parcè che, e disè “Lu ài tirât fûr des aghis”.
tsn_Latn fur_Latn tsn_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn